“ออมสิน” คลอด “สินเชื่อ GSB บ้านแลกเงิน” กู้สูงสุด 10 ลบ.
“ออมสิน” เปิดให้บริการ “สินเชื่อ GSB บ้านแลกเงิน" สินเชื่อที่เปลี่ยนทรัพย์สินที่มีอยู่ให้เป็นเงินได้ สามารถกู้ได้สูงสุด 10 ลบ. ช่วยเสริมสภาพคล่องยามฉุกเฉิน
“ออมสิน” เปิดให้บริการ “สินเชื่อ GSB บ้านแลกเงิน" สินเชื่อที่เปลี่ยนทรัพย์สินที่มีอยู่ให้เป็นเงินได้ สามารถกู้ได้สูงสุด 10 ลบ. ช่วยเสริมสภาพคล่องยามฉุกเฉิน
15 ก.ค. 2565

นายวิทัย รัตนากร ผู้อำนวยการธนาคารออมสิน เปิดเผยว่า ธนาคารได้เปิดให้บริการ “สินเชื่อ GSB บ้านแลกเงิน” ซึ่งเป็นสินเชื่อที่เปลี่ยนทรัพย์สินที่มีอยู่ให้เป็นเงินได้ ได้แก่ ที่ดิน (ไม่เป็นที่นา ที่ไร่ หรือที่สวน) สิ่งปลูกสร้าง หรือห้องชุด เพื่อช่วยเสริมสภาพคล่องในยามฉุกเฉิน ตอบโจทย์ผู้ที่ต้องการเพิ่มความคล่องตัวทางการเงินในกิจการของตนเอง นำไปลงทุนประกอบธุรกิจ เริ่มต้นอาชีพใหม่ หรือรีไฟแนนซ์เงินกู้ที่มีภาระดอกเบี้ยสูง รวมถึงผู้ที่ต้องการใช้เงินยามจำเป็น หรือใช้จ่ายในชีวิตประจำวัน
สำหรับสินเชื่อ GSB บ้านแลกเงิน เป็นสินเชื่ออเนกประสงค์ที่เปิดกว้างสำหรับวัตถุประสงค์ในการขอกู้ ให้วงเงินกู้ไม่เกินรายละ 10 ล้านบาท สามารถใช้หลักทรัพย์ที่ปลอดจำนองมาเป็นหลักประกันได้ ทั้งที่ดินพร้อมสิ่งปลูกสร้าง ห้องชุด (คอนโดมีเนียม) และที่ดิน ธนาคารให้กู้ไม่เกิน 90% 85% และ 60% ของราคาประเมิน ตามลำดับ
โดยคิดอัตราดอกเบี้ย 6 เดือนแรก อยู่ที่ 3.00% ต่อปี (MRR-3.245%) หรือคิดเป็นเงินงวดผ่อนต่ำใน 6 เดือนแรก เพียงแสนละ 399 บาทต่อเดือนเท่านั้น เดือนที่ 7-24 เท่ากับ MRR-1.955% (กรณีทำประกันชีวิตเพื่อคุ้มครองวงเงินสินเชื่อ) หรือ MRR-1.455% (กรณีไม่ทำประกันชีวิตเพื่อคุ้มครองวงเงินสินเชื่อ) และ ปีที่ 3 เป็นต้นไป MRR-0.50% หรือคิดเป็นดอกเบี้ยเฉลี่ย 3 ปี ต่ำสุดที่ 4.560% (ปัจจุบัน MRR ธนาคารออมสิน = 6.245%)
ทั้งนี้ เป็นสินเชื่อสำหรับผู้กู้ที่มีอาชีพและรายได้แน่นอน หากเป็นผู้มีรายได้ประจำ อายุผู้กู้กับระยะเวลาชำระคืนเงินกู้ รวมกันแล้วต้องไม่เกิน 65 ปี มีอายุงาน 6 เดือนขึ้นไป กรณีประกอบอาชีพอิสระหรือเจ้าของกิจการ อายุผู้กู้กับระยะเวลาชำระคืนเงินกู้ รวมกันแล้วต้องไม่เกิน 70 ปี ทำกิจการมาแล้ว 1 ปีขึ้นไป โดยสามารถยื่นกู้ได้ที่ธนาคารออมสินทุกสาขาทั่วประเทศ ตั้งแต่ 15 กรกฎาคม ถึง 31 ตุลาคม 2565 และจัดทำนิติกรรมสัญญาภายใน 30 พฤศจิกายน 2565